钦定古今图书集成/明伦汇编/官常典/第523卷 > 邸顺
## 钦定古今图书集成/明伦汇编/官常典/第523卷 > 邸顺

按《元史》本传：“顺，保定行唐人，占籍于曲阳县。金末盗
起，顺会诸族，集乡人豪壮数百人，与其弟常筑两砦
于石城，元保分据以守。岁甲戌，率众来归，太祖授行
唐令。丙子，真定饥，群盗据城叛，民皆穴地以避之。盗
发地而啖其人，顺擒数百人杀之，朝廷陞曲阳为恒
州，以顺为安抚使。金将武仙据真定，帅众来攻，顺与”
战，大败之，赐金虎符，加镇国上将军、恒州等处都元
帅。庚辰，武仙屯兵于黄、尧两山，顺及弟常又击败之。
时西京郝道章阴结武仙，抄掠州县，顺擒道章杀之，
仙退真定以自保。顺从木华黎攻之，败之于王柳口，
仙遂弃真定南走。以功赐顺名“察纳合儿”，升骠骑卫
上将军，充山前都元帅。弟常，赐名“金那合儿。辛卯春，
从太宗攻河南诸郡，招降民十馀万，以顺知中山府。
己亥，佩金符，为行军万户，管领诸路元差军五千人，
从大军破归德府，留顺戍之。丁未，驻师五河口。宋兵
夜袭营，顺掩杀其众，生获十五人。癸丑，攻涟水。甲寅，
举部属肖撤八耨邻之功以奏，上赐肖撤八耨邻金
银符，仍隶麾下。丙辰春，顺卒，年七十四。